Okresná prokuratúra Stará Ľubovňa 
Obrancov mieru 18, 064 01 Stará Ľubovňa 	

Sp. zn. : Pv 278/14/7710	Stará Ľubovňa, 24.8.2015
EEČ : 2-59-66-2015

U Z N E S E N I E

Trestná vec:	obvinený XXXXX  
Prečin:	Porušovanie autorského práva podľa § 283 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Stará Ľubovňa
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodeným:
1.	XXXXX 
	sídlo organizácie: XXXXX
Obsahom zmieru je:
Spôsobenú škodu vo výške 625,51 € si poškodený XXXXX, XXXXX nenárokuje, nakoľko táto bola obvineným uhradená v plnej výške zástupcovi poškodeného pri jeho výsluchu dňa 08.06.2015.

Podľa § 224 ods. 1 Trestného poriadku obvinený XXXXX zložil na všeobecne prospešné účely sumu vo výške 150,- €, za adresáta ktorej určil občianske združenie Vrchovina - priatelia folklóru ľubovnianskeho okresu, so sídlom na ulici Okružnej 76, Stará Ľubovňa, IČO XXXXX a v zmysle ustanovenia § 224 ods. 2 Trestného poriadku z tejto peňažnej sumy bolo určených 50 % na peňažnú pomoc poškodeným podľa osobitného zákona.

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Obv.odd. PZ XXXXX pod spisovou značkou ORP-197/SL-SL-2014.
Obvinený dňa 19.12.2013 prostredníctvom inzerátu na internetovej stránke www. bazos.sk, kde vystupoval pod menom „Khastyan“, ponúkal na predaj PS2 Free Memory Card boot (FMCB) + FREE INSTALLS, ktoré odstraňuje, respektíve obchádza účinné prostriedky ochrany výrobcov v zariadeniach PlayStation 2 a umožňuje na uvedenom zariadení prehrať filmy, hudbu a hry z HDD, USB a z pirátskych kópií CD/DVD nosičov, čím vykonal neoprávnený zásah do autorského práva, a to odstránením resp. zmenou elektronickej informácie na správu práv, a takto spôsobil poškodenej spoločnosti XXXXX škodu vo výške 625,51 €, ktorá bola poškodenému uhradená v plnej výške dňa 08.06.2015.

Odôvodnenie: 
	Uznesením povereného príslušníka PZ, Okresného riaditeľstva PZ v Starej Ľubovni, Odboru poriadkovej polície, Obvodného oddelenia PZ v Starej Ľubovni sp. zn. ORP-XXXXX/SL-SL-2014 zo dňa 20.02.2015 bolo podľa § 206 ods. 1 Trestného poriadku vznesené obvinenie XXXXX pre prečin porušovania autorského práva podľa § 283 ods. 1 Trestného zákona.

	Podľa ustanovenia § 220 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito, nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom a zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

Podľa § 215 ods. 1 písm. g/ Trestného poriadku, prokurátor zastaví trestné stíhanie, ak sa schváli zmier medzi obvineným a poškodeným.

Podľa § 283 ods. 1 Trestného zákona možno za prečin porušovania autorského práva uložiť trest odňatia slobody až dva roky.
 
Po skončení vyšetrovania poverený príslušník PZ predložil na tunajšiu okresnú prokuratúru dňa 17.06.2015 vyšetrovací spis s návrhom na schválenie zmieru, s ktorým sa dozorujúci prokurátor stotožnil a  dňa 18.06.2015 udelil mediačnému a probačnému úradníkovi Okresného súdu Stará Ľubovňa súhlas na vykonanie mediácie.

Následne bola na Okresnom súde v Starej Ľubovni dňa 23.07.2015 vykonaná mediácia, počas ktorej obvinený slobodne, vážne a určito vyhlásil, že spáchal skutok za ktorý je trestne stíhaný, svoje konanie oľutoval. Poškodený zastúpený na základe plnej moci sa z mediácie ospravedlnil, pričom uviedol, že s mediáciou súhlasia nakoľko obvinený XXXXX im spôsobenú škodu uhradil v plnej výške a súhlasia s uzatvorením zmieru v predmetnej veci. Následne boli podklady z mediácie zaslané zástupcovi poškodeného pánovi XXXXX na vyjadrenie, ktorý dňa 10.08.2015 svojim podpisom potvrdil, že súhlasí s mediáciou aj s uzatvorením zmieru v predmetnej veci. 

Z uzatvorenej dohody je zrejmé, že splnomocnený zástupca poškodeného XXXXX pri uzatváraní dohody vyhlásil, že voči obvinenému si neuplatňuje žiadnu škodu. Naviac z výsluchu poškodeného vyplýva, že spôsobenú škodu vo výške 625,51 € bola poškodenej spoločnosti uhradená v plnej výške priamo splnomocnenému zástupcovi poškodeného pri jeho výsluchu dňa 08.06.2015.

Obvinený XXXXX poukázal na všeobecne prospešné účely sumu vo výške 150,- €, ktorú dňa 28.07.2015 zložil na účet Štátnej pokladnice č. účtu SKXXXXX1 a za adresáta ktorej určil občianske združenie Vrchovina - priatelia folklóru ľubovnianskeho okresu, so sídlom na ulici Okružná 76, Stará Ľubovňa (50 % uvedenej sumy). V zmysle ustanovenia § 224 ods. 2 Trestného poriadku musí obvinený z tejto peňažnej sumy určiť aspoň 50 % na peňažnú pomoc poškodeným podľa osobitného zákona.

Zo zápisnice o výsluchu obvineného vyplýva, že obv. XXXXX je zamestnaný ako technik - sieťové inžinierstvo v spoločnosti XXXXX s mesačným príjmom vo výške 700,- €. XXXXX je slobodný, pracuje mimo miesta trvalého bydliska, kde býva v podnájme. Z miesta trvalého bydliska, ako aj zo strany zamestnávateľa je hodnotený kladne. Podľa správy Obvodného úradu v Starej Ľubovni za obdobie posledných dvoch rokov nebol odborom všeobecnej vnútornej správy priestupkovo riešený. Podľa odpisu z registra trestov doposiaľ nebol súdne trestaný.

Vzhľadom ku skutočnosti, že v tejto veci boli splnené všetky podmienky na postup podľa § 220 ods. 1 Trestného poriadku, bolo potrebné rozhodnúť tak, ako je to uvedené vo výrokovej časti tohto uznesenia, pričom suma, ktorá bola poukázaná na verejnoprospešné účely je primeraná osobným a majetkovým pomerom obvineného, ako aj závažnosti spáchaného trestného činu.

Poučenie: 
Proti tomuto uzneseniu sťažnosť nie je prípustná. (§ 185 a nasl. Tr. por.)

JUDr. Marek Čižmár
prokurátor